VDSS Sklep Pdp 158/2019
Sodna praksa Višjega delovnega in socialnega sodišča, 2019-03-14

Oddelek za individualne in kolektivne delovne spore

mag. Biserka Kogej Dmitrovič (preds.), Jelka Zorman Bogunovič (poroč.), Sonja Pucko Furman

odločitev o pravdnih stroških - delna izpolnitev zahtevka - takojšen umik - načelo uspeha

Kadar pride med pravdo do umika tožbe, je potrebno odločiti o stroških umaknjenega dela tožbenega zahtevka po pravilu iz prvega odstavka 158. člena ZPP, od preostanka vtoževanega zneska pa se stroški odmerijo po uspehu. Določbi drugega odstavka 154. člena ZPP in prvega odstavka 158. člena ZPP se ne izključujeta.

I. Pritožbi se delno ugodi in se izpodbijani del sklepa (II. točka izreka) delno spremeni tako, da se na novo glasi:

"II. Tožena stranka je dolžna tožeči stranki povrniti stroške postopka v višini 108,10 EUR v roku 8 dni brezobrestno, po poteku tega roka pa z zakonskimi zamudnimi obrestmi, svoje stroške postopka pa krije sama."

II. V preostalem se pritožba zavrne in se v nespremenjenem delu potrdi sklep sodišča prve stopnje.

III. Tožeča stranka je dolžna toženi stranki povrniti stroške pritožbenega postopka v višini 29,74 EUR, svoje pritožbene stroške pa krije sama.

1. Sodišče prve stopnje je sklenilo, da se postopek ustavi (I. točka izreka), da tožena stranka sama krije svoje stroške postopka, tožeči stranki pa je dolžna povrniti njene stroške sodnega postopka v višini 299,86 EUR, v roku 8 dni brezobrestno po poteku tega roka pa z zakonskimi zamudnimi obrestmi.

2. Zoper II. točko tega sklepa se pravočasno pritožuje tožena stranka zaradi zmotne uporabe materialnega prava in pritožbenemu sodišču predlaga, da pritožbi ugodi in sklep v tem delu spremeni ter tožeči stranki naloži plačilo stroškov tožene stranke v višini 71,11 EUR in plačilo stroškov pritožbenega postopka. Navaja, da bi moralo sodišče prve stopnje upoštevati uspeh strank v postopku, glede na delno izpolnitev tožbenega zahtevka in spremembo tožbe. Ker je tožena stranka delno izpolnila tožbeni zahtevek in sicer v znesku 498,57 EUR bruto in ob upoštevanju zvišanega tožbenega zahtevka, je tožeča stranka v postopku uspela 20 %, tožena pa 80 %. Tožeča stranka je tako upravičena do povrnitve stroškov v višini 59,97 EUR (20 % od 299,86 EUR, tožena stranka pa do povrnitve stroškov 131,08 EUR (80 % od 163,86 EUR), tako da je po pobotu zneskov, tožeča stranka dolžna toženi stranki povrniti 71,11 EUR.

3. Tožeča stranka je podala odgovor na pritožbo, v katerem navaja, da je pritožba neutemeljena in materialnopravno napačna, zato predlaga, da jo pritožbeno sodišče zavrne in potrdi odločitev sodišča prve stopnje o stroških postopka, ter toženi stranki naloži v plačilo stroške, ki jih je imela z odgovorom na pritožbo.

5. Pritožbeno sodišče je izpodbijani del sklepa sodišča prve stopnje v izpodbijanem delu preizkusilo v okviru pritožbenih razlogov in razlogov, na katere pazi po uradni dolžnosti po drugem odstavku 350. člena v zvezi s 366. členom Zakona o pravdnem postopku (ZPP, Ur. l. RS, št. 26/99 in nasl.).

6. Pravilno je stališče tožene stranke, da bi moralo sodišče odmeriti stroške postopka po uspehu. Sodišče prve stopnje je zaradi delno nepravilnega materialnopravnega stališča toženi stranki naložilo povrnitev vseh potrebnih tožnikovih stroškov. Iz listin v spisu izhaja, da sodišče o spremembi tožbe ni odločilo, da se tožena stranka o spremembi ni izjasnila, prav tako pa se tudi ni spustila v obravnavanje o glavni stvari po spremenjeni tožbi. Po odgovoru na tožbo je podala le pripravljalno vlogo, v kateri se je strinjala z umikom tožbe in priglasila stroške postopka. Pravilna je ugotovitev sodišča prve stopnje, da tožnik tožbe sicer ni umaknil takoj po izpolnitvi zahtevka, vendar pa v vmesnem času (od izpolnitve zahtevka do umika tožbe) toženi stranki niso nastali nobeni stroški.

7. Tožnik je v pravdi uspel v 86,65 % (zahteval je 575,38 EUR, dobil pa je 488,57 EUR). Kadar pride med pravdo do umika tožbe, je potrebno odločiti o stroških umaknjenega dela tožbenega zahtevka po pravilu iz prvega odstavka 158. člena ZPP, od preostanka vtoževanega zneska pa se stroški odmerijo po uspehu. Določbi drugega odstavka 154. člena ZPP in prvega odstavka 158. člena ZPP se ne izključujeta. Če tožeča stranka takoj po delni izpolnitvi tožbenega zahtevka tožbo umakne, lahko od tožene stranke zahteva toliko pravdnih stroškov, kolikor ji pripada po drugem odstavku 154. člena ZPP. Zaradi tega je potrebno tudi v obravnavani zadevi o stroških postopka odločiti na podlagi drugega odstavka 154. člena ZPP, torej skladno z uspehom.

8. Pri odmeri stroškov je pritožbeno sodišče poleg 154. in 158. člena ZPP upoštevalo tudi 155. člen ZPP ter določbe Odvetniške tarife (OT, Ur. l. RS, št. 2/2015). Potrebni stroški tožeče stranke so stroški nagrade za tožbo - 200 točk, 50 točk za umik tožbe, 22 % DDV na odvetniške storitve in 2 % materialnih stroškov po OT, kar ob vrednosti točke 0,459 EUR znaša 142,80 EUR, potrebni stroški tožene stranke pa so: stroški nagrade za odgovor na tožbo - 200 točk in nagrada za pripravljalno vlogo s soglasjem za umik tožbe - 50 točk in materialni stroški 2 %, kar skupaj znaša 123,73 EUR. Tožeča stranka je uspela 86,65 %, tožena stranka pa 13,35 %. Tako je tožeča stranka dolžna toženi stranki povrniti 15,62 EUR stroškov postopka, tožena pa tožeči stranki 117,04 EUR, po pobotanju je tako tožena stranka dolžna tožeči stranki povrniti stroške postopka v višini 108,10 EUR.

9. Pritožbeno sodišče je zato na podlagi 3. točke 365. člena ZPP pritožbi tožene stranke ugodilo in sklep sodišča prve stopnje v II. točki izreka delno spremenilo in stroške znižalo tako, da je tožena stranka dolžna tožeči stranki povrniti stroške postopka v višini 108,10 EUR (namesto 299,86 EUR).

10. Ker so podani uveljavljani pritožbeni razlogi oziroma razlogi, na katere mora pritožbeno sodišče paziti po uradni dolžnosti, je pritožbeno sodišče pritožbi tožene stranke delno ugodilo in sklep sodišča prve stopnje v izpodbijanem delu (točki II izreka) delno spremenilo, tako kot izhaja iz izreka tega sklepa, v ostalem pa je pritožbo zavrnilo in v nespremenjenem izpodbijanem delu potrdilo sklep sodišča prve stopnje (3. in 2. točka 365. člena ZPP).

11. Odločitev o pritožbenih stroških temelji na določbah 165., 154. in 155. člena ZPP. Tožena stranka je s pritožbo uspela 27 % (izpodbijala je 299,86 EUR in zahtevala plačilo 71,11 EUR, uspela pa je z znižanjem plačila za 228,75 EUR). Njeni potrebni stroški so stroški za pritožbo - 240 točk (4. točka tar. št. 15 OT), kar ob vrednosti točke 0,459 EUR znaša 110,16 EUR, glede na pritožbeni uspeh, ji je tožeča stranka dolžna povrniti 29,74 EUR pritožbenih stroškov, v roku 8 dni, v primeru zamude z zakonskimi zamudnimi obrestmi do plačila, svoje stroške odgovora na pritožbo pa krije sama, saj z odgovorom k odločitvi ni bistveno pripomogla.

Zakon o pravdnem postopku (1999) - ZPP  - člen 154, 154/2, 158, 158/1.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.